આવા નાના નાના છમકલાને બાદ કરતા એકંદરે વાતાવરણ અનુશાસનમાં રહ્યું. રાજ્યના દરેક જીલ્લા, તાલુકા, ગામ અને શેરીઓમાં મટકા કેન્દ્રો અને જુગારખાના ઉભા કરવામાં આવ્યા જેથી લોકો નિશ્ચિંત થઈને સગવડતા પૂર્વક શરત લગાડી શકે. જેની જીત પર શરત સૌથી વધુ લાગે તે ટીમ સરળતાથી હારી શકે એ માટે પૂરતી વ્યવસ્થા પણ કરી દેવાઈ. બુકીઓ અને ખેલાડીઓના સરળ સંપર્ક માટે રોજ રાત્રે સ્નેહભોજનું પણ આયોજન રખાયું, તથા બુકીઓને વગર રોકટોકે છેક ડ્રેસીંગરૂમ સુધી જવાની પરવાનગી પણ અપાઈ ગઈ છે. ખેલાડીઓ ફિક્સીંગ ન કરે તો આખેઆખી ટીમને ફિક્સ કરવાનું પણ આયોજન કરાયું. રોજીંદા વપરાશની વસ્તુઓ જેવી કે ચા, ખાંડ, ગોળ, ઘી, મીઠું તથા તેલની સાથે મફતમાં એચપીએલની ટીકીટ આપવાની જાહેરાતો થઈ પણ ટીકીટો જીલ્લાથી બહારના અને અતિશય દૂર દૂરના સ્ટેડીયમની વહેંચાઈ કે જેથી એવી ટીકીટ મેળવનાર સ્ટેડીયમ સુધી પહોંચી ન શકે.